### Beslutningstema

Det skal besluttes, om forslag til lokalplan nr. 212-410 - tillæg til Lokalplan 134-410 og Kommuneplantillæg nr. 174-410 vedrørende ny silo ved [adresse] i Toftlund skal vedtages. For Teknik- og Miljøudvalget omfatter det lokalplanen. For Klima-, Vækst- og Udviklingsudvalget omfatter det kommuneplantillægget.

### Historik

Kommunalbestyrelsen har den 26. august besluttet at sende lokalplan nr. 212-410 - tillæg til Lokalplan 134-410 og Kommuneplantillæg nr. 174-410 vedrørende ny silo ved Andels-Kartoffelmelsfabrikken i fire ugers offentlig høring.

### Sagsfremstilling

[adresse] har et ønske om at udvide lagerkapaciteten til den nuværende fabrik i Toftlund. Virksomheden ønsker at opføre en lagersilo magen til eksisterende lagersiloer, som i dag er opført ved fabrikken. Da den eksisterende lokalplan for området ikke muliggør en ny silo magen til den eksisterende, er der udarbejdet forslag til lokalplan nr. 212-410 og kommuneplantillæg nr. 174-410 med dette formål.

Lokalplanforslaget er et tillæg til eksisterende lokalplan 134-410, hvor byggefelter tilrettes for at muliggøre opførelsen af en ny silo. Lokalplanforslaget ændrer derfor ikke i nogen bestemmelser i den eksisterende lokalplan. Det ændrer kun i lokalplanens kortbilag B vedr. byggefelters udstrækning. Lokalplanforslaget er andet skridt i forbindelse med udbygningen af kartoffelmelsfabrikken. Den eksisterende fabrik mangler lagerkapacitet. Derfor skal siloen opføres som noget af det første, før man påbegynder en fabriksudvidelse øst for eksisterende fabrik, som er tredje og sidste trin.

Forslagene til lokalplan og kommuneplantillæg, har været i fire ugers offentlig høring fra den 2. september til og med den 30. september.

I forbindelse med høringen er der indkommet tre bemærkninger, alle fra myndigheder, henholdsvis [adresse], [adresse] og Vejdirektoratet. De tre myndigheder har ingen bemærkninger eller indsigelser til forslaget. De indkommende bemærkninger medfører ingen ændringer af planen. Der er foretaget redaktionelle tilretninger af planforslaget og forslaget er klargjort til endelig vedtagelse og offentliggørelse.

I forbindelse med den offentlige høring er der offentliggjort en screeningsafgørelse iht. til miljøvurderingsloven. Klagefristen udløb den 30 september 2025 og afgørelsen er ikke blevet påklaget.

### Lovgrundlag

Planloven.
Miljøvurderingsloven.

### Indstilling Fagchefen for Klima, Plan og Udvikling indstiller,

at kommuneplantillæg nr. 174-410 godkendes, og
at indstillingen videresendes til Økonomiudvalget og Kommunalbestyrelsen.

**Beslutning fra Klima-, Vækst- og Udviklingsudvalget, den 6. oktober 2025, pkt. 4:**Indstillingen anbefales.

**Fagchefen for Klima, Plan og Udvikling indstiller,**at lokalplan nr. 212-410 godkendes, og
at indstillingen videresendes til Økonomiudvalget og Kommunalbestyrelsen.

**Beslutning fra Teknik- og Miljøudvalget, den 7. oktober 2025, pkt. 5:**Indstillingen anbefales.

**Beslutning fra Økonomiudvalget den 23. oktober 2025, pkt. 11:**

Indstillingen anbefales.

James Koch deltog ikke i mødet.

### Beslutning

Indstillingen godkendt.